„MINISTRSTVO ZA PROMET, INFRASTRUKTURO, TURIZEM IN POMORSTVO

Odlok z dne 20. septembra 2005 o operativnem dovoljenju za opravljanje rednih zračnih prevozov med Francijo in državami zunaj Evropske unije za letalske prevoznike Skupnosti s sedežem v Franciji

NOR: EQUA0501520A

MINISTER ZA PROMET, INFRASTRUKTURO, TURIZEM IN POMORSTVO,

ob upoštevanju Konvencije o mednarodnem civilnem letalstvu z dne 7. decembra 1944 skupaj s protokoli, ki so jo spreminjali,

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju Sporazuma o Evropskem gospodarskem prostoru, podpisanega 2. maja 1992 v Portu, in Protokola o prilagoditvi navedenega sporazuma, podpisanega 17. marca 1993 v Bruslju,

ob upoštevanju Sporazuma med Evropsko skupnostjo in Švicarsko konfederacijo o zračnem prevozu, podpisanega 21. junija 1999 v Luxembourgu,

ob upoštevanju uredb Sveta (EGS) št. 2407/92 in 2408/92 z dne 23. julija 1992 o licenciranju letalskih prevoznikov in o dostopu letalskih prevoznikov Skupnosti do letalskih prog znotraj Skupnosti,

ob upoštevanju Uredbe (ES) št. 847/2004 Evropskega parlamenta in Sveta z dne 29. aprila 2004 o pogajanjih in izvajanju sporazumov o letalskih prevozih med državami članicami in tretjimi državami,

ob upoštevanju Zakonika o civilnem letalstvu in zlasti člena R. 330-6 Zakonika,

ob upoštevanju Zakona št. 94-665 z dne 4. avgusta 1994 o uporabi francoskega jezika,

ob upoštevanju Zakona št. 2000-321 z dne 12. aprila 2000 o pravicah državljanov v odnosih z administracijo ter zlasti členov 19 in 21,

ob upoštevanju izjave o pravici do ustanavljanja, ki jo je 5. junija 2003 sprejel Svet ministrov za promet Evropske unije,

ODLOČA:

Člen 1

Za namene tega odloka:

— ‚letalski prevoznik Skupnosti‘ pomeni vsakega letalskega prevoznika z licenco v skladu z zgoraj navedeno Uredbo Sveta (EGS) št. 2407/92 z dne 23. julija 1992, ki jo je izdala Francija ali druga država članica Evropske skupnosti;

— ‚prometna pravica‘ pomeni pravico letalskega prevoznika, da prevaža potnike, tovor in pošto na zračni poti, po potrebi po določeni progi, pogostnosti, zmogljivosti in podrobnih pravilih skupne uporabe oznak.

Člen 2

Letalski prevozniki Skupnosti s sedežem v Franciji v smislu prava Skupnosti, ki želijo opravljati redne zračne prevoze na progah z najmanj enim postankom v Franciji in za katere zgoraj navedena Uredba (EGS) št. 2408/92 ne velja, ministru, pristojnemu za civilno letalstvo, pošljejo dokumentacijo, ki vsebuje:

a) operativno licenco podjetja, spričevalo letalskega prevoznika in potrdilo o zavarovanju glede načrtovanega opravljanja prevozov;

b) dokazila o tem, da ima podjetje sedež v Franciji;

c) opis načrta prevozov (načrtovane proge, pogostnost prevozov in dnevi opravljanja prevozov, tip uporabljenih zrakoplovov, predvideni datum začetka opravljanja prevozov, morebitna skupna uporaba oznak, prevoznine in tarife, napovedi prometa, načrtovana bilanca uspeha za tri leta);

d) dokazila za presojo operativne in finančne zmogljivosti letalskega prevoznika, ki zaprosi za dovoljenje za opravljanje načrtovanih prevozov, zlasti v smislu člena 5 zgoraj navedene Uredbe (EGS) št. 2407/92.

Finančna in operativna zmogljivost različnih letalskih prevoznikov Skupnosti se presoja po enakih merilih.

Preučijo se samo prošnje, ki jim je priložena celotna dokumentacija, katere dokumenti morajo biti sestavljeni v francoskem jeziku, če pa so originalni dokumenti sestavljeni v drugem jeziku kot francoskem, jim mora biti priložen prevod v francoski jezik.

Minister, pristojen za civilno letalstvo, lahko zahteva dodatne informacije.

Člen 3

Kljub določbam člena 2 tega odloka se za vsako prošnjo letalskega prevoznika za povečanje števila prevozov na letalski progi, na kateri že opravlja prevoze, pripravi poenostavljena dokumentacija, kar zadeva točko (c) člena 2 tega odloka; ta dokumentacija po potrebi natančno navaja spremembe glede dokazil, zahtevanih v točkah (a), (b) in (d) navedenega člena tega odloka.

Člen 4

Za izvajanje člena 5 zgoraj navedene Uredbe (ES) št. 847/2004 morajo letalski prevozniki Skupnosti s sedežem v Franciji vložiti prošnje v petnajstih dneh od dneva objave razpoložljivosti prometnih pravic.

Objava, navedena v prejšnjem pododstavku, se objavi kot oglas v Uradnem listu Francoske republike.

Člen 5

Pri konkurenčnih prošnjah in omejitvah bodisi prometnih pravic bodisi števila letalskih prevoznikov Skupnosti, ki imajo dovoljenje, da uporabljajo te pravice, se različne dokumentacije preučijo v dveh mesecih, če prošnje izpolnjujejo pogoje iz člena 2 tega odloka. Za potrebe te preučitve lahko minister, pristojen za civilno letalstvo, zahteva dodatne informacije in po potrebi zasliši prosilce.

V vseh primerih se operativno dovoljenje pod pogoji iz člena 8 tega odloka izda letalskim prevoznikom, ki so zanj zaprosili, če ta prošnja izpolnjuje pogoje iz člena 2 tega odloka.

Člen 6

Ob upoštevanju določb zadevnega dvostranskega sporazuma o zračnih prevozih minister, pristojen za civilno letalstvo, preuči konkurenčne prošnje in pri tem upošteva naslednja merila:

— zadovoljitev povpraševanja po zračnem prevozu (mešani ali tovorni prevozi, direktni prevozi ali prevozi z vmesnimi postanki, pogostnost prevozov, dnevi opravljanja prevozov);

— cenovna politika (zlasti cene vozovnic, obstoj znižanj in drugih prilagoditev);

— kakovost storitve (zlasti konfiguracija zrakoplovov, možnost zamenjave vozovnic in obstoj prodajnih mest, odprtih za javnost);

— prispevek k ponudbi zadovoljive ravni konkurence;

— predvideni datum začetka opravljanja prevozov;

— jamstva glede trajnosti opravljanja prevozov;

— razvoj tržnega deleža pod zastavo Skupnosti v zadevnem dvostranskem odnosu;

— okoljska učinkovitost uporabljenih zrakoplovov, zlasti glede obremenitve s hrupom;

— razvoj nadaljnjih povezav, ponujenih potnikom.

Poleg tega se lahko upoštevajo še naslednja merila:

— starost prošnje, ki je bila vložena dejavno in pogosto;

— prispevek k prostorskemu načrtovanju;

— možnost razvoja turizma v Franciji;

— primernost zrakoplovov za položaj na francoskih letališčih, na katera in s katerih letijo;

— stanje prevoznika glede plačila letaliških taks v Franciji;

— obstoj storitve trženja v francoskem jeziku.

Člen 7

Za izvajanje prvega pododstavka člena 5 tega odloka minister, pristojen za civilno letalstvo, na spletni strani generalnega direktorata za civilno letalstvo objavi osnutek odločbe v elektronski obliki. Zainteresirane stranke lahko sporočijo svoje pripombe pisno v petnajstih dneh po tej objavi.

Dokončna odločba o operativnem dovoljenju za opravljanje zračnih prevozov se sprejme pod pogoji, določenimi v členu 8 tega odloka, najpozneje v tridesetih dneh po objavi osnutka odločbe.

Člen 8

Operativno dovoljenje za opravljanje zračnih prevozov se izda z odlokom ministra, pristojnega za civilno letalstvo, ki se objavi v Uradnem listu Francoske republike.

Ta odlok natančno določa, kjer je to primerno, trajanje veljavnosti dovoljenja, pogostnost prevozov, največjo zmogljivost zrakoplovov in kateri koli drug pogoj, naložen v skladu z dvo- ali večstranskimi dogovori o zračnih prevozih.

Dovoljenje se lahko začasno ali trajno odvzame, potem ko je bil prevoznik pozvan, da naj predloži pripombe, na podlagi obrazložene odločbe ministra, pristojnega za civilno letalstvo, če se ugotovi, da prevoznik ne izpolnjuje meril iz člena 2 tega odloka; če obstaja huda kršitev varnosti v letalstvu; če prevoznik predloži pisni odstop od zagotavljanja zadevne zračne povezave; če se šest mesecev ali več pravice ne uporabljajo ali se uporabljajo delno.

Če se obveznosti, ki jih je sprejel prevoznik, ki je dobil dovoljenje na podlagi meril iz člena 6 tega odloka, ne izpolnjujejo, lahko minister prav tako začasno ali trajno odvzame odobreno dovoljenje.

Kljub določbam iz prejšnjih pododstavkov se to dovoljenje ne more začasno ali trajno odvzeti, če izredne okoliščine, na katere imetnik dovoljenja ne more vplivati, onemogočajo opravljanje zadevnih prevozov.

Člen 9

Določbe tega odloka ne veljajo za teritorialno skupnost Saint-Pierre-et-Miquelon.

Člen 10

Generalni direktor za civilno letalstvo je pristojen za izvajanje tega odloka, ki bo objavljen v Uradnem listu Francoske republike.